钦定古今图书集成/明伦汇编/氏族典/第230卷 > 杨仲武
## 钦定古今图书集成/明伦汇编/氏族典/第230卷 > 杨仲武

按《金史杨仲武传》：“仲武字德威，保安人。父遇，为宥州
团练使。宋末，仲武谒经略使王庶求自效，遂用为先
锋。娄室入关，仲武降，为环庆路兵马都监。皇统初，除
知宁州，改坊州刺史，迁同知临洮尹，改同知河中府。
临洮地接西羌，与木波杂居，边将贪暴，遂相率为寇。
仲武前治临洮，从数骑入其营，谕以祸福，寇掠遂息。”
至是，木波复掠熙河，诏复遣仲武。仲武至，责以负约，
羌人罗拜而去。大定三年，除武胜军节度使，改陕西
西路转运使，卒。